amanoisuno/poet huggingface dataset:
寄柳州韓司戶郎中 韋應物
達識與昧機，智殊跡同靜。於焉得攜手，屢賞清夜景。瀟灑陪高詠，從容羨華省。一逐風波遷，南登桂陽嶺。舊裏門空掩，歡遊事皆屏。悵望城闕遙，幽居時序永。春風吹百卉，和煦變閭井。獨悶終日眠，篇書不復省。唯當望雨露，沾子荒遐境。
寄令狐侍郎 韋應物
三山有瓊樹，霜雪色逾新。始自風塵交，中結綢繆姻。西掖方掌誥，南宮複司春。夕燕華池月，朝奉玉階塵。眾寶歸和氏，吹噓多俊人。群公共然諾，聲問邁時倫。孤鴻既高舉，燕雀在荊榛。翔集且不同，豈不欲殷勤。一旦遷南郡，江湖渺無垠。寵辱良未定，君子豈緇磷。寒暑已推斥，別離生苦辛。非將會面目，書劄何由申。
閒居寄端及重陽 韋應物
山明野寺曙鐘微，雪滿幽林人跡稀。閒居寥落生高興，無事風塵獨不歸。
園林晏起，寄昭應韓明府、盧主簿 韋應物
田家已耕作，井屋起晨煙。園林鳴好鳥，閒居猶獨眠。不覺朝已晏，起來望青天。四體一舒散，情性亦忻然。還複茅簷下，對酒思數賢。束帶理官府，簡牘盈目前。當念中林賞，覽物遍山川。上非遇明世，庶以道自全。
寄大樑諸友 韋應物
分竹守南譙，弭節過梁池。雄都眾君子，出餞擁河湄。燕謔始雲洽，方舟已解維。一為風水便，但見山川馳。昨日次睢陽，今夕宿符離。雲樹愴重疊，煙波念還期。相敦在勤事，海內方勞師。
新秋夜寄諸弟 韋應物
兩地俱秋夕，相望共星河。高梧一葉下，空齋歸思多。方用憂人瘼，況自抱微痾。無將別來近，顏鬢已蹉跎。
郊園聞蟬，寄諸弟 韋應物
去歲郊園別，聞蟬在蘭省。今歲臥南譙，蟬鳴歸路永。夕響依山谷，餘悲散秋景。緘書報此時，此心方耿耿。
寄中書劉舍人 韋應物
雲霄路竟別，中年跡暫同。比翼趨丹陛，連騎下南宮。佳詠邀清月，幽賞滯芳叢。迨予一出守，與子限西東。晨露方愴愴，離抱更忡忡。忽睹九天詔，秉綸歸國工。玉座浮香氣，秋禁散涼風。應向橫門度，環佩杳玲瓏。光輝恨未矚，歸思坐難通。蒼蒼松桂姿，想在掖垣中。
郡齋感秋，寄諸弟 韋應物
首夏辭舊國，窮秋臥滁城。方如昨日別，忽覺徂歲驚。高閣收煙霧，池水晚澄清。戶牖已淒爽，晨夜感深情。昔游郎署間，是月天氣晴。授衣還西郊，曉露田中行。采菊投酒中，昆弟自同傾。簪組聊掛壁，焉知有世榮。一旦居遠郡，山川間音形。大道庶無累，及茲念已盈。
郡中對雨，贈元錫兼簡楊淩 韋應物
宿雨冒空山，空城響秋葉。沉沉暮色至，淒淒涼氣入。蕭條林表散，的礫荷上集。夜霧著衣重，新苔侵履濕。遇茲端憂日，賴與嘉賓接。
冬至夜寄京師諸弟兼懷崔都水 韋應物
理郡無異政，所憂在素餐。徒令去京國，羈旅當歲寒。子月生一氣，陽景極南端。已懷時節感，更抱別離酸。私燕席雲罷，還齋夜方闌。邃幕沉空宇，孤燈照床單。應同茲夕念，寧忘故歲歡。川途恍悠邈，涕下一闌幹。
元日寄諸弟兼呈崔都水 韋應物
一從守茲郡，兩鬢生素發。新正加我年，故歲去超忽。淮濱益時候，了似仲秋月。川谷風景溫，城池草木發。高齋屬多暇，惆悵臨芳物。日月昧還期，念君何時歇。
寄職方劉郎中 韋應物
相聞二十載，不得展平生。一夕南宮遇，聊用寫中情。端服光朝次，群烈慕英聲。歸來坐粉闈，揮筆乃縱橫。始陪文翰游，歡燕難久並。予因謬忝出，君為沉疾嬰。別離寒暑過，荏苒春草生。故園茲日隔，新禽池上鳴。郡中永無事，歸思徒自盈。
社日寄崔都水及諸弟群屬 韋應物
山郡多暇日，社時放吏歸。坐閣獨成悶，行塘閱清輝。春風動高柳，芳園掩夕扉。遙思裏中會，心緒悵微微。
寒食日寄諸弟 韋應物
禁火曖佳辰，念離獨傷抱。見此野田花，心思杜陵道。聯騎定何時，予今顏已老。
三月三日寄諸弟兼懷崔都水 韋應物
暮節看已謝，茲晨愈可惜。風澹意傷春，池寒花斂夕。對酒始依依，懷人還的的。誰當曲水行，相思尋舊跡。
贈李儋侍禦 韋應物
風光山郡少，來看廣陵春。殘花猶待客，莫問意中人。
寄楊協律 韋應物
吏散門閣掩，鳥鳴山郡中。遠念長江別，俯覺座隅空。舟泊南池雨，簟卷北樓風。並罷芳樽燕，為愴昨時同。
郡齋贈王卿 韋應物
無術謬稱簡，素餐空自嗟。秋齋雨成滯，山藥寒始華。濩落人皆笑，幽獨歲逾賒。唯君出塵意，賞愛似山家。
簡恒璨 韋應物
室虛多涼氣，天高屬秋時。空庭夜風雨，草木曉離披。簡書日雲曠，文墨誰複持。聊因遇澄靜，一與道人期。
閒居寄諸弟 韋應物
秋草生庭白露時，故園諸弟益相思。盡日高齋無一事，芭蕉葉上獨題詩。
登樓寄王卿 韋應物
踏閣攀林恨不同，楚雲滄海思無窮。數家砧杵秋山下，一郡荊榛寒雨中。
寄暢當 韋應物
寇賊起東山，英俊方未閑。聞君新應募，籍籍動京關。出身文翰場，高步不可攀。青袍未及解，白羽插腰間。昔為瓊樹枝，今有風霜顏。秋郊細柳道，走馬一夕還。丈夫當為國，破敵如摧山。何必事州府，坐使鬢毛斑。
贈崔員外 韋應物
一別十年事，相逢淮海濱。還思洛陽日，更話府中人。且對清觴滿，甯知白髮新。匆匆何處去，車馬冒風塵。
寄李儋、元錫 韋應物
去年花裏逢君別，今日花開已一年。世事茫茫難自料，聞道欲來相問訊，西樓望月幾回圓。
京師叛亂寄諸弟 韋應物
弱冠遭世難，二紀猶未平。羈離官遠郡，虎豹滿西京。上懷犬馬戀，下有骨肉情。歸去在何時，流淚忽沾纓。憂來上北樓，左右但軍營。函谷行人絕，淮南春草生。鳥鳴野田間，思憶故園行。何當四海晏，甘與齊民耕。
贈琮公 韋應物
山僧一相訪，吏案正盈前。出處似殊致，喧靜兩皆禪。暮春華池宴，清夜高齋眠。此道本無得，寧複有忘筌。
寄諸弟 韋應物
歲暮兵戈亂京國，帛書間道訪存亡。還信忽從天上落，唯知彼此淚千行。
寄恒璨 韋應物
心絕去來緣，跡順人間事。獨尋秋草徑，夜宿寒山寺。今日郡齋閑，思問楞伽字。
簡郡中諸生 韋應物
守郡臥秋閣，四面盡荒山。此時聽夜雨，孤燈照窗間。藥園日蕪沒，書帷長自閑。惟當上客至，論詩一解顏。
寄全椒山中道士 韋應物
今朝郡齋冷，忽念山中客。澗底束荊薪，歸來煮白石。欲持一瓢酒，遠慰風雨夕。落葉滿空山，何處尋行跡。
寄釋子良史酒 韋應物
秋山僧冷病，聊寄三五杯。應瀉山瓢裏，還寄此瓢來。
重寄 韋應物
複寄滿瓢去，定見空瓢來。若不打瓢破，終當費酒材。
答釋子良史送酒瓢 韋應物
此瓢今已到，山瓢知已空。且飲寒塘水，遙將回也同。
簡陟、巡、建二甥 韋應物
忽羨後生連榻話，獨依寒燭一齋空。時流歡笑事從別，把酒吟詩待爾同。
覽褒子臥病一絕，聊以題示 韋應物
念子抱沉疾，霜露變滁城。獨此高窗下，自然無世情。
寄璨師 韋應物
林院生夜色，西廊上紗燈。時憶長松下，獨坐一山僧。
寄盧陟 韋應物
柳葉遍寒塘，曉霜凝高閣。累日此流連，別來成寂寞。
途中寄楊邈、裴緒，示褒子 韋應物
上宰領淮右，下國屬星馳。霧野騰曉騎，霜竿裂凍旗。蕭蕭陟連岡，莽莽望空陂。風截雁嘹唳，雲慘樹參差。高齋明月夜，中庭松桂姿。當睽一酌恨，況此兩旬期。
宿永陽寄璨律師 韋應物
遙知郡齋夜，凍雪封松竹。時有山僧來，懸燈獨自宿。
雪行寄褒子 韋應物
淅瀝覆寒騎，飄颻暗川容。行子郡城曉，披雲看杉松。
寄裴處士 韋應物
春風駐遊騎，晚景澹山暉。一問清泠子，獨掩荒園扉。草木雨來長，裏閭人到稀。方從廣陵宴，花落未言歸。
偶入西齋院示釋子恒璨 韋應物
僧齋地雖密，忘子跡要賒。一來非問訊，自是看山花。
示全真元常 韋應物
余辭郡符去，爾為外事牽。寧知風雪夜，複此對床眠。始話南池飲，更詠西樓篇。無將一會易，歲月坐推遷。
寄劉尊師 韋應物
世間荏苒縈此身，長望碧山到無因。白鶴徘徊看不去，遙知下有清都人。
寄廬山棕衣居士 韋應物
兀兀山行無處歸，山中猛虎識棕衣。俗客欲尋應不遇，雲溪道士見猶稀。
因省風俗，與從侄成緒游山水，中道先歸寄示 韋應物
累宵同燕酌，十舍攜征騎。始造雙林寂，遐搜洞府秘。群峰繞盤鬱，懸泉仰特異。陰壑雲松埋，陽崖煙花媚。每慮觀省牽，中乖遊踐志。我尚山水行，子歸棲息地。一操臨流袂，上聳幹雲轡。獨往倦危途，懷沖寡幽致。賴爾還都期，方將登樓遲。
寒食寄京師諸弟 韋應物
雨中禁火空齋冷，江上流鶯獨坐聽。把酒看花想諸弟，杜陵寒食草青青。
歲日寄京師諸季端武等 韋應物
獻歲抱深惻，僑居念歸緣。常患親愛離，始覺世務牽。少事河陽府，晚守淮南壖。平生幾會散，已及蹉跎年。昨日罷符竹，家貧遂留連。部曲多已去，車馬不復全。閑將酒為偶，默以道自詮。聽松南岩寺，見月西澗泉。為政無異術，當責豈望遷。終理來時裝，歸鑿杜陵田。
簡盧陟 韋應物
可憐白雪曲，未遇知音人。恓惶戎旅下，蹉跎淮海濱。澗樹含朝雨，山鳥哢餘春。我有一瓢酒，可以慰風塵。
西澗即事示盧陟 韋應物
寢扉臨碧澗，晨起澹忘情。空林細雨至，圓文遍水生。永日無餘事，山中伐木聲。知子塵喧久，暫可散煩纓。
登郡寄京師諸季、淮南子弟 韋應物
始罷永陽守，複臥潯陽樓。懸檻飄寒雨，危堞侵江流。迨茲聞雁夜，重憶別離秋。徒有盈樽酒，鎮此百端憂。
寄黃尊師 韋應物
結茅種杏在雲端，掃雪焚香宿石壇。靈祇不許世人到，忽作雷風登嶺難。
寄黃、劉二尊師 韋應物
廬山兩道士，各在一峰居。矯掌白雲表，晞發陽和初。清夜降真侶，焚香滿空虛。中有無為樂，自然與世疏。道尊不可屈，符守豈暇餘。高齋遙致敬，願示一編書。
秋夜寄丘二十二員外 韋應物
懷君屬秋夜，散步詠涼天。山空松子落，幽人應未眠。
贈丘員外二首 韋應物
高詞棄浮靡，貞行表鄉閭。未真南宮拜，聊偃東山居。大藩本多事，日與文章疏。每一睹之子，高詠遂起予。宵晝方連燕，煩吝亦頓祛。格言雅誨闕，善謔矜數餘。久局思遊曠，窮慘遇陽舒。虎丘愜登眺，吳門悵躊躇。方此戀攜手，豈雲還舊墟。告諸吳子弟，文學為何如。跡與孤雲遠，心將野鶴俱。那同石氏子，每到府門趨。
贈李判官 韋應物
良玉定為寶，長材世所稀。佐幕方巡郡，奏命布恩威。食蔬程獨守，飲冰節靡違。決獄興邦頌，高文稟天機。賓館在林表，望山啟西扉。下有千畝田，泱漭吳土肥。始耕已見獲，袗絺今授衣。政拙勞詳省，淹留未得歸。雖慚且忻願，日夕睹光輝。
寄皎然上人 韋應物
吳興老釋子，野雪蓋精廬。詩名徒自振，道心長晏如。想茲棲禪夜，見月東峰初。鳴鐘驚岩壑，焚香滿空虛。叨慕端成舊，未識豈為疏。願以碧雲思，方君怨別餘。茂苑文華地，流水古僧居。何當一遊詠，倚閣吟躊躇。
贈舊識 韋應物
少年游太學，負氣蔑諸生。蹉跎三十載，今日海隅行。
複理西齋，寄丘員外 韋應物
前歲理西齋，得與君子同。迨茲已一周，悵望臨春風。始自疏林竹，還複長榛叢。端正良難久，蕪穢易為功。援斧開眾郁，如師啟群蒙。庭宇還清曠，煩抱亦舒通。海隅雨雪霽，春序風景融。時物方如故，懷賢思無窮。
和張舍人夜直中書，寄吏部劉員外 韋應物
西垣草詔罷，南宮憶上才。月臨蘭殿出，涼自鳳池來。松桂生丹禁，鴛鷺集雲台。托身各有所，相望徒徘徊。
和李二主簿，寄淮上綦毋三 韋應物
滿城憐傲吏，終日賦新詩。請報淮陰客，春帆浪作期。
寄二嚴 韋應物
絲竹久已懶，今日遇君忺。打破蜘蛛千道網，